Triinu Laan

**Triinu Laan** (võru keeles *Laanõ Triinu*, neiupõlvenimega Laanejõe, 1993–2016 Ojar; sündinud 6. mail 1975) on võro-eesti lastekirjanik, kultuurikorraldaja ning võru keele ja kultuuri aktivist.

## Haridus
1990. aastal lõpetas ta Võru 1. 9-klassilise Kooli ja 1993. aastal Friedrich Reinhold Kreutzwaldi nimelise Võru 1. Keskkooli, kus käis saksa keele eriklassis.

Ta on lõpetanud juura eriala Tallinna Majanduskoolis.

2018. aastal sai ta magistrikraadi kultuurikorralduses Tartu Ülikoolist lõputööga "Võrukeelne laulu- ja rahvapidu Uma Pido – korraldusprotsessi ja vaimse kultuuripärandi kasutuse analüüs".

## Kirjanikuna ja tõlkijana
2007. aastal avaldati ajakirjas Täheke tema jutud "Koer ja talv. Pini ja talv", "Koer ja lumest naine. Pini ja lumõst naanõ" ning "Koerale tuleb uus aasta. Pinilõ tulõ vahtsõnõ aastak". Samuti ilmus samal aastal Kauksi Ülle koostatud kogumikus Laane lastenäidend "Kuldmuna: kuus tükkü latsilõ ja noorilõ", mille ta kirjutas koos oma tütre Eliisabetiga.

Ta on kirjutanud ka luuletusi. Laane loomingut on viisistanud Mari Kalkun ja Triin Arak.

Jan Rahman on Laane loomingut iseloomustades öelnud, et see "haarab õhust Lõuna-Eesti meeleolusid ja vaimu ning hoiab sidet looduse ja pärimusega".

Tema teoseid on tõlgitud vene (2008 "Suur must pini") ja korea (2017 "Vana katskinõ kass"), samuti läti, tšehhi, sloveeni, inglise, itaalia ja leedu keelde. Laan ise on võru keelde tõlkinud näiteks Hasso Krulli luulet ("Jatulintarha – Hussaid – Kiviring", 2007).
### Looming
* "Suur must koer. Suur must pini" (2007)
* "Vana katkine kass. Vana katskinõ kass" (2016)
* "Krutskiline tita. Päähäkääntäv tita" (2019)
* "Luukere Juhani juhtumised" (2020)
* "Keelepesätsirgu jutu'" (2024)
* "Poiss ja papa" (2024)

## Tegevus võru keele ja kultuuri aktivistina
1998. aastal asus Laan tööle Võru Instituuti, kus töötas 2021. aastani alguses sekretärina ja alates 2006. aastast projektijuhina.

Ta on mitmel aastal olnud Võro-Seto tähtraamatu toimetaja. 2005. ja 2008. aastal koos Leelo Lauritsaga ning 2007. aastal koos Mariko Fasteriga.

Aastatel 2000–2012 oli Laane Kaika suveülikoolide peakorraldaja. Samuti oli ta 2005–2013 Võro Selts VKKF-i juhatuse esimees ja kuulub alates 2015. aastast seltsi juhatusse. Aastatel 2007–2017 oli Laane üks võrukeelse laulupeo Uma Pido korraldajatest, kusjuures peakorraldaja 2008., 2010. ja 2013. aastal. 2019. aastal osales ta võrukeelset kuulamismaterjali koondava portaali Helüait käivitamisel.

Euroopa kultuuripealinn Tartu raames korraldas ta aastatel 2022-2025 Tartu Maailmaülikooli programmi, mis käsitles Lõuna-Eesti kultuurilisi eripärasid.

## Tunnustus
*2008 "Suur must koer. Suur must pini" nominatsioon Eesti Kultuurkapitali kirjanduse sihtkapitali aastapreemiale lastekirjanduse kategoorias. Ka teosed "Vana katkine kass. Vana katskinõ kass" ja "Luukere Juhani juhtumised" nomineeriti 2017. ja 2021. aastal samale auhinnale.
*2016 Eesti Lastekirjanduse Keskuse Aasta Rosin ("Vana katkine kass. Vana katskinõ kass")
*2021 Tartu lastekirjanduse auhind ("Luukere Juhani juhtumised")
*2025 Eesti Kultuurkapitali kirjanduse sihtkapitali aastapreemia lastekirjandus "Poiss ja papa"

## Viited

## Välislingid

* Siim Lõvi, Mari Klein. Kirjanduspreemia nominent Triinu Laan: "Luukere Juhani juhtumised" on ood metsikule elule. ERR, 1. märts 2021